Майя жазуусу

Майя жазуусу - майя индейлеринин жазуусу. Азыркы Мексиканын (Юкатан жарым аралы), Гватемаланын, Гондурастын аймагында жашаган индейлерге тиешелүү. Биздин замандын алгачкы кылымдарынан бери белгилүү. 16-кылымда испан чиркөөсү тыюу салганга чейин колдонулган. Андан үч чоң кол жазма, ташка жана карапага түшүрүлгөн көптөгөн жазуулар сакталып калган. Майя жазуусу кайсы түрдөгү жазууга кирээри жөнүндө адистердин пикири ар башка. америкалык окумуштуу Э. Томпсондун пикири боюнча майя жазуусу – накта идеографиялык мүнөздөгү жазуу, ошон үчүн фонетикалык жол менен окуу мүмкүн эмес. Ал эми француз окумуштуусу Л. де Рони жана америкалык окумуштуулар С. Томас жана Б. Уорфтар баштаган изилдөөлөрдү уланткан, ошондой эле белгилүү лингвист Ю. В. Кнорозов майя жазуусу идеографиялык, фонетикалык белгилерден жана детерминаттардан (иероглифтердин маанилерин ажыратуучу кошумча белгилерден) турарын көрсөткөн. Бирок майя жазуусундагы кол жазмаларды окуп чыгуу жана түшүнүү толук ишке аша элек.
Категория:Тил илими
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7